laion/Wikipedia-Exotic huggingface dataset:
מצודת המוזיאונים של קליארי

מצודת המוזיאונים של קליארי (באיטלקית: Cittadella dei musei) נמצאת בשיפוע הצפוני של הגבעה מעל העיר קליארי שבסרדיניה. במרכזה כיכר, הקרויה על שם הארסנל - מחסן הנשק והתחמושת שנבנה על ידי שליטי העיר. ליד הכניסה למוזיאונים שוחזרה חומה לצורתה המקורית. אזור המצודה היה בשימוש כבר בעת העתיקה. יש בו שני אזורים שבהם נמצאו שרידים מתקופות אלו. בימי שלטון הרפובליקה של פיזה היה אזור הממשל מחוץ למצודה וגשר קישר בינו לבין מרכזי השלטון. בימי שלטון בית אראגון מספרד הפך האתר למצודה מבוצרת. האדריכל שתכנן זאת בשנת 1522 היה רוקו קאפליני (Rocco Capellino) מקרמונה שבאיטליה. במאה ה-18 מלך סרדיניה השתמש במצודה כמחסן נשק ותחמושת. באותה תקופה השער עוצב לפי הסגנון הנאו-קלאסי על ידי קרל פילו בויל (Carl Pilo Boyl) שקיבל את ההשראה לכך מ"שער העם" (Porta del Popolo) ברומא. משחדל מחסן החימוש לפעול הוא נותר בתור בסיס צבאי. בשנת 1943, בימי מלחמת העולם השנייה, הוא ניזוק מהפצצות בעלות הברית ומצבו התדרדר. בשנת 1965 החל תהליך שחזורו ועד שנת 1979 הוא הושב למראהו המקורי. המצודה הנוכחית היא כניסה למבנים אשר מצויים מסביב לכיכר הארסנל, הכוללים אוספים היסטוריים ואמני העיר מציגים בו את יצירותיהם. במצודה יש ארבע תצוגות קבועות: המוזיאון הארכאולוגי הלאומי של קליארי - Museo Archeologico Nazionale di Cagliari גלריה ליצירות אמנות - Pinacoteca Nazionale di Cagliari. מוזיאון לדגמים העשויים מחימר של איברים אנטומיים זכריים ונקביים - Museo delle cere anatomiche Clemente Susini מוזיאון לאמנות סיאמית - Museo civico d'arte siamese Stefano Cardu מדיה וקבצים בנושא מצודת המוזיאונים של קליארי בוויקישיתוף מצודת המוזיאונים של קליארי, ברשת החברתית פייסבוק
פנחס קורח

הרב פנחס קורח (נולד בתש"א, 1941) הוא רב מיוצאי תימן בישראל ורב בית המדרש "שערי הלכה" בבני ברק. חיבר וההדיר כעשרים חיבורים. נולד בעיר צנעא שבתימן לרב יוסף קורח, דור חמישי לרבי חיים קורח. בגיל 8 עלה לישראל בעליית מרבד הקסמים והתגורר עם אביו וסבו הרב שלום קורח בשכונת רמת עמידר שברמת גן. למד בבית הספר השכונתי יסודי התורה ולאחר מכן שלחו אביו ללמוד בישיבת השרון אצל הרב יעקב אדלשטיין ברמת השרון, ובישיבת פוניבז' בבני ברק. לאחר נישואיו המשיך ללמוד בכולל אברכים של ישיבת פוניבז'.[דרוש מקור] עוד בהיותו בחור בישיבת פוניבז' החל למסור שיעורים שבועיים בקריית אונו. בשנת תשמ"ו הקים את בית המדרש "שערי הלכה" בעיר בני ברק, שבו הוא מוסר שיעורים מדי יום. הוא מוסר שיעורים שבועיים מזה עשרות שנים בעיר בת ים. מוסר שיעורים שבועיים בכולל נרות זכריה שבנשיאותו בקרית ספר שבמודיעין עילית. בעבר שימש ראש ישיבה בישיבת "מקור חיים" לעדה התימנית בירושלים. בית מועד - הלכות אבלות כמנהגי תימן א', באתר אוצר החכמה בית מועד - הלכות אבלות כמנהגי תימן ב', באתר אוצר החכמה יקר תפארת - פירושים על מגילת אסתר, באתר אוצר החכמה ענף עץ אבות - לזכרו של הרב יוסף קורח א', באתר אוצר החכמה ענף עץ אבות - לזכרו של הרב יוסף קורח ב', באתר אוצר החכמה נאוה תהילה על תהילים, באתר אוצר החכמה אורי וישעי - מוסר ופירוש הווידוי לימים נוראים, באתר אוצר החכמה אורח מישור - מוסר, באתר אוצר החכמה פירוש לאגרת המוסר לרב יהודה אבן תיבון, באתר אוצר החכמה עין ולב - ביאור לסידור "התכלאל המבואר" לימות השנה (נוסח בלדי), 2006 "פירוש רבנו סעדיה בן דוד עדני" הלכות: תפילה וברכת כהנים, קריית שמע, וברכות. תרגם וערך אסופת מאמרים, אוסף ממאמריו במלאת לו שבעים שנה, בעריכת הרב צפניה שרעבי, קריית ספר תשע"א ההדיר את התרגומים הארמיים למגילת אסתר, במהדורת "תורת חיים" של מוסד הרב קוק. ההדרה כוללת הגהה, תרגום לעברית וציון מקורות מפורטים. מידע על קורח, פנחס בקטלוג הספרייה הלאומית פנחס בן יוסף קורח, דף שער בספרייה הלאומית כך מופיע בשער קובץ 'תלמודו בידו' על מסכת כתובות, בהוצאת ישיבת מקור חיים, תמוז תשס"א ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
Digg

Digg.com הוא אתר חדשות בנושאים שונים מבוסס תוכן גולשים. האתר לא מייצר תוכן, וגולשים לא מעלים תכנים לאתר אלא רק קישורים לתכנים חיצוניים. האתר מאפשר לגולשים לשלוח ידיעות ואייטמים מרחבי האינטרנט, ובמקביל חברים הרשומים באתר יכולים לדרג ולהגיב על הסיפורים שנשלחו. הדירוג באתר יכול להיות חיובי (digg) או שלילי (bury), וניתן לדרג סיפורים שאנשים הגישו, או את התגובות של הגולשים. האתר מממש אלגוריתם סודי המשקלל את סך כל ההצבעות החיוביות והשליליות, כמו גם את ההתפלגות הגאוגרפית של המצביעים ומקדם סיפורים בהתאם. סיפורים שזוכים לדירוג רב מופיעים בעמוד הראשי, ובהתאם לכך זוכים בדרך כלל לכניסות רבות מקרב משתמשי האתר. כאשר מקבל סיפור כלשהו גל של כניסות בעקבות קידום ב-Digg או ברשת דומה נקרא האפקט הסטטיסטי בכניסות Spike. לעיתים, הפרסום גורם לקריסת האתר המקודם מחמת התנועה הרבה הזורמת בפרק זמן קצר לאתר. (Digg Effect). האתר מנהל גם דירוג של המשתמשים המתבסס על פרמטרים שונים (כגון הדירוג שקיבלו אייטמים שהגישו לאתר). משתמשים רבים (refreshers) ממתינים לעדכון אתרים פופולריים על מנת שה-digg הראשון ייזקף לזכותם. עם התחזקותם של Facebook ו-Twitter בזירת הרשתות החברתיות, ירד באופן משמעותי השימוש באתר, עד שביוני 2012 נרכש האתר במחיר של כחצי מיליון דולר ביקורת שמופנית כנגד האתר גורסת שהסיפורים הפופולריים ביותר זוכים לאותה הצלחה רק מפני ששולחיה גייסו חברים רבים או שילמו למשתמשים שיצביעו בעד הסיפור. מדיה וקבצים בנושא Digg בוויקישיתוף אתר האינטרנט הרשמי של Digg (באנגלית) Digg, ברשת החברתית פייסבוק Digg, ברשת החברתית אקס (טוויטר) Digg, סרטונים בערוץ היוטיוב Corporate Profile – Digg, Inc., בבלוג TechAddress,‏ 28 בספטמבר 2006. רויטרס, מכירה עצובה: אתר Digg נמכר בחצי מיליון דולר בלבד, באתר TheMarker‏, 13 ביולי 2012 Tony Hung,‏ A Brief History of Digg Controversy, באתר Deep Jive Interests,‏ 25 באוגוסט 2006. ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
סירקולטור

סירקולטור (באנגלית: Circulator) הוא רכיב ליניארי המשמש במערכות RF ובתקשורת אופטית, ונפוץ במערכות שבהן מנצלים אנטנה אחת ("הדק" אחד) הן לשידור והן לקליטה. לסירקולטור יש בדרך כלל שלושה הדקים המסומנים "1", "2", "3". הסירקולטור הוא מהוד לגלים אלקטרומגנטיים, המתוכנן כך שאות המגיע למבוא הדק "1" יעבור אל מוצא הדק "2". אות המגיע ממבוא "2" יעבור אל מוצא "3" ואות מהדק "3" יעבור אל "1", אך לא יעברו חזרה. ביישומי RF, ויסות המהוד שבתוך הסירקולטור מתקיים בעזרת מגנט, בטכניקה של התאבכות בונה של גלים. בסירקולטור משתמשים לעיתים גם בתור מבודד (Isolator) כאשר אחד מההדקים שלו מחובר עם נגד עומס לאדמה. כך, אות המגיע לכניסה "1" אכן עובר למוצא "2", אך אות הנכנס למוצא "2" אינו יכול (תאורטית) לעבור למוצא "1". בפועל, כמו כל רכיב RF, גם רכיב זה סובל מזליגות, לכן יכולת הבידוד המעשית היא מוגבלת. השימוש בסירקולטור כמבודד נועד להגן על הרכיבים שלפניו בשרשרת מהספק חוזר הנובע מאי-תאום עכבות בקו. מדיה וקבצים בנושא סירקולטור בוויקישיתוף
הוניארה

הוניארה (באנגלית: Honiara) היא בירת איי שלמה. העיר ממוקמת על האי גוודלקנל, והחליפה את הבירה הקודמת, טולאגי, לאחר מלחמת העולם השנייה. בעיר נמצאים נמל, בנייני הממשלה והמוזיאון הלאומי של איי שלמה. האקלים בעיר טרופי, עם טמפרטורה ממוצעת של 28 מעלות צלזיוס, וממוצע משקעים שנתי של 2,000 מ"מ (נמוך מהממוצע איי שלמה העומד על 3,000 מ"מ). התקופות הלחות של השנה הם בחודשים נובמבר עד אפריל. בעיר כ-64,609 תושבים (נכון לשנת 2009). 96% מאוכלוסיית העיר נוצרית. על ההיסטוריה הרחוקה של העיר יש מעט תיעוד היסטורי. העיר נבנתה במקום בו נערך קרב גוודלקנל במלחמת העולם השנייה. לאחר המלחמה נבנה במקום בסיס צבאי של ארצות הברית, והעיר התפתחה סביב הבסיס. בשנת 1952 הפכו האיים פרוטקטורט בריטי והוניארה הפכה לבירתה, לאחר שהחליפה את טולאגי. בשנות ה-50 וה-60 תקציבים רבים הוזרמו אל העיר, דבר שגרם לפיתוח נרחב שלה. לאחר שהאיים קיבלו עצמאות ב- 7 ביולי 1978 הפכה הוניארה לבירת איי שלמה. בשנות ה-90 חלה תסיסה חברתית עמוקה במדינה, דבר שבא לידי ביטוי גם בזמן רב של מהומות אלימות בעיר. ונואטו לוגנוויל, ונואטו אוסטרליה מאקאי, קווינסלנד, אוסטרליה תמונות מעננינות, Flickr הוניארה, באתר אנציקלופדיה בריטניקה (באנגלית)
אטיין השני, רוזן בלואה

אטיין השני, רוזן בלואה (בצרפתית: Étienne II de Blois;‏ 1045 - 19 במאי 1102) היה אחד ממנהיגי מסע הצלב הראשון. אטיין השני היה בנם של תאובאלד השלישי, רוזן בלואה (שבעמק הלואר בצרפת) ושל גארסין דו מיין. בערך ב-1080 הוא נשא לאישה בעיר שארטר את אדלה מנורמנדי, בתו של ויליאם הראשון, מלך אנגליה. עם קריאת האפיפיור אורבנוס השני לאצילי אירופה להתגייס למסע צלב נגד הסלג'וקים (27 בנובמבר 1095), הצטרף אטיין השני לכוחות שיצאו לדרך בסתיו של 1096. הוא פיקד על חלק מהכוח הצרפתי ביחד עם רובר השני, דוכס נורמנדיה, וחנה בחורף בדרום איטליה. ב-14 במאי 1097 הוא נפגש בקונסטנטינופול עם מנהיגי מסע הצלב האחרים. איש לא היה בטוח איזה תפקיד ימלא אלכסיוס הראשון, קיסר האימפריה הביזנטית במסע הצלב. הצלבנים ציפו כי ייקח לידיו את הפיקוד הראשי, אך הוא התחמק בטענה שעליו להישאר בעיר הבירה. הוא דרש מן הצלבנים שיישבעו לו שבועת אמונים פיאודלית, והבטחה בשבועה שיקבל לידיו כל שעל אדמה שייכבש מידי המוסלמים. אטיין השני, כמו מנהיגים אחרים של מסע הצלב, הסכים לתנאים אלה ונשבע אמונים לקיסר כווסאל, אך אחרים, ובהם גוטפריד מבויון, טנקרד, נסיך הגליל, ורמון הרביעי, רוזן טולוז, הערימו קשיים. לבסוף, נשלחו הכוחות כל אחד בנפרד באוניות שחצו את מצר הבוספורוס, וביוני 1097 התרכזו מול ניקאה וכבשו אותה מידי הסלג'וקים. אטיין השני היווה חלק מכוח זה, בפיקודו של בוהמון (לימים בוהמון הראשון, נסיך אנטיוכיה), אשר כלל נורמנים מאיטליה ומצרפת ושעליו נמנה גם רובר מפלנדריה. באביב 1098 נבחר אטיין השני למפקד הראשי של כוחות הצלבנים, אך בגלל קשיי המצור הממושך על אנטיוכיה, ואולי גם בשל מצב בריאותו הרופף, שב לצרפת כדי להימלט ממה שחשב למוות בטוח. לרוע מזלו הצלבנים הצליחו לכבוש את אנטיוכיה (2 ביוני 1098) ואת ירושלים (15 ביולי 1099) - מה שפגע במוניטין שלו. אשתו אדלה, שנפגעה מהתנהגותו זו, שכנעה אותו לשוב לארץ הקודש. מאוחר יותר ב-1099 האפיפיור פסקליס השני איים לנדות את האצילים שלא מילאו את שבועתם לצאת למסע הצלב ואת אלה ששבו לארצותיהם מבלי להגיע לירושלים, ובהם אטיין השני. באביב 1101 הוא יצא לארץ ישראל בחברת אצילים אחרים, וב-19 במאי 1102 נהרג בקרב רמלה. אף נפוצו שמועות כי נפל בידי המוסלמים, ואלה ערפו את ראשו. מכתביו מלאי ההתלהבות מארץ ישראל לאשתו אדלה מהווים מקור חשוב בדבר השתלשלות המאורעות של מסע הצלב הראשון. מדיה וקבצים בנושא אטיין השני, רוזן בלואה בוויקישיתוף
פריזמה

האם התכוונתם ל... מנסרה (אופטיקה) – רכיב אופטי המשמש לשבירת והחזרת קרני אור ולעיתים גם לפירוק האור לספקטרום אורכי הגל השונים שלו. פריזמה (גאומטריה) – גוף תלת־ממדי בעל שטח חתך קבוע במישור מסוים. פריזמה (תוכנית ביון) – תוכנית חשאית לאיסוף מידע מודיעיני מחברות טכנולוגיה אמריקאיות שמפעילה הסוכנות לביטחון לאומי של ארצות הברית. פריזמה (בית השקעות) – בית השקעות ישראלי שהוקם על ידי קרן מרקסטון ונמכר אחרי הפסדים. פלואוקסטין – תרופה נוגדת דיכאון הידועה בשם המסחרי פרוזק, ובישראל גם בצורות הגנריות פלוטין ופריזמה.
Young Americans

Young Americans (בעברית: אמריקאים צעירים) הוא אלבום של המוזיקאי הבריטי דייוויד בואי משנת 1975. האלבום מצין את נטישתו של בואי את עולם הגלאם רוק בניסיון לחדור באופן ישיר אל שוק המוזיקה האמריקאי, באמצעות אימוץ סגנון מוזיקת הנשמה. לצורך כך אימץ, את הסגנון שאפיין את מוזיקת הנשמה בפילדלפיה המתהדר בצליל בגוון פאנק. לצורך גיבוש הסגנון, שיתף בואי פעולה עם זמר הסול לות'ר ונדרוס שכתב את השיר "Fascination", וכן הצטרף למסע ההופעות של בואי בו ביצע קולות רקע. אלבום זה, אף שהצליח מסחרית, נחשב לאחת מן האלבומים השנויים במחלוקת של בואי. חלק ראו בו אלבום לא חשוב ולא מעניין, וחלק ראו בו אלבום מוזיקת נשמה לבנה מן הטובים שנוצרו. כך למשל ג'יימס בראון, שטען כי "זוהי אחת מהמחוות החשובות ביותר לתרבות השחורה שהגיעה מאמן לבן", ויש הטוענים כי בעקבותיו הוזמן בואי להופיע בתוכנית soul train שיועדה בעיקר לקהל אפרו אמריקאני, והיה בין האמנים הלבנים הראשונים שהופיעו שם[דרוש מקור]. "Fame", הלהיט הראשון של בואי שהגיע לראש מצעד הפזמונים האמריקאי, הוקלט לאלבום זה, בשיתוף פעולה עם חבר להקת הביטלס לשעבר - ג'ון לנון (שגם ביצע בשיר קולות רקע) וכן בשיתוף פעולה עם הגיטריסט קרלוס אלומר. רצועות בונוס במהדורת האלבום משנת 1991: Who Can I Be Now?‎ It's Gonna Be Me John, I'm Only Dancing Again דייוויד בואי - שירה, קולות, גיטרה, פסנתר קרלוס אלומר - גיטרה מייק גרסון - פסנתר דייוויד סנבורן - סקסופון ווילי וויקס - בס אנדי ניומרק - תופים לארי וושינגטון - קונגה פבלו רוזריו - כלי הקשה אבה צ'רי, רובין קלארק, לות'ר ונדרוס - קולות רקע ג'ון לנון - קולות, גיטרה אמיר קזאן - בס דניס דייוויס - תופים ראלף מקדונלד - כלי הקשה ג'ין פיינברג, ג'ין מילינגטון - קולות רקע מידע על האלבום Young Americans באתר MusicBrainz מידע על האלבום Young Americans באתר AllMusic האלבום Young Americans באתר Discogs
Vincebus Eruptum

Vincebus Eruptum הוא תקליט הבכורה של להקת הרוק בלו צ'יר. התקליט יצא לאור בינואר 1968. התקליט נחשב בדרך כלל לטוב ביותר של הלהקה, אם כי יש הגורסים שהתואר מגיע דווקא לתקליטם השני, Outsideinside. יש הטוענים שזהו תקליט ההבי מטאל הראשון שיצא. Vincebus Eruptum דורג במקום האחד עשר בטבלת הבילבורד. Summertime Blues (Capehart/Cochran) – 3:47 Rock Me Baby (Josea/King) – 4:22 Doctor Please (Peterson) – 7:53 Out of Focus (Peterson) – 3:58 Parchman Farm (Allison) – 5:49 Second Time Around (Peterson) – 6:17 דיקי פטרסון (Dickie Peterson), גיטרת בס ושירה פול וואליי (Paul Whaley), תופים ליי סטפנס (Leigh Stephens), גיטרה חשמלית. מידע על האלבום Vincebus Eruptum באתר MusicBrainz מידע על האלבום Vincebus Eruptum באתר AllMusic האלבום Vincebus Eruptum באתר Discogs האלבום Vincebus Eruptum באתר ספוטיפיי
כרמלית נאה

כרמלית נאה (שם מדעי: Ricotia lunaria) היא עשב חד-שנתי ממשפחת המצליבים. גובהו כ-15–40 ס"מ, מסועף וקרח, משתרג בדרך כלל בין האבנים. עליו מחולקים לאונות רחבות המחולקות אף הן, אורכם כ-1 ס"מ. פרחיו ורודים או לילכיים, גדולים יחסית. הפרח בעל ארבעה עלי כותרת בסידור דמוי צלב, שכל אחד מהן מתרחב בקצהו ומפורץ בראשו בדומה ללב הפוך. פריו, תרמיל שאורכו 3–5 ס"מ, פחוס מאוד ודק כעלה. זרעיו רקועים, חסרי כנפיים ומספרם 5–8 בכל תרמיל. הצמח נפוץ למדי בחורש הררי פתוח בגליל, בכרמל ובגולן, ובמיוחד על גבי גלי אבנים חשופים לשמש. תקופת פריחתו היא בין ינואר לאפריל, בריכוזי פריחה הכוללים מאות פרטים ונראים כמעין כריות ורודות. הפרחים מדיפים ריח עדין. הכרמלית הנאה היא מין אנדמי ותפוצתו מוגבלת לישראל וללבנון. זהו המין היחיד הגדל בישראל מהסוג כרמלית, שמינים נוספים שלו גדלים באזורים אחרים של אגן הים התיכון. השם העברי "כרמלית" ניתן לצמח על שום הדמיון של פרחיו לצלב של המסדר הכרמליתי, שקצותיו דמויי לב, מעין גרסה מעוגלת-קצוות של צלב מלטה. דמיון זה הוא המקור גם לשם המין באנגלית, Maltese Cross Ricotia. פרופסור אמוץ דפני מתנגד לסברה הזאת. לדעתו כל קשר בין מראה הצמח, צלב מלטה ומסדר הכרמליטים מופרך מעיקרו. הצמח הזה אינו מצוי כלל במלטה. כאשר נשאל ראש המסדר הכרמליטי בסטלה מריס אודות הקשר האפשרי בין הצמח למסדר הוא נענה " כן גם אני שמעתי כל כך"... בשלושה פסיפסים ביזנטיים האחד בפסיפס שהיה בכנסיית המולד בבית לחם, השני בבית דיוניסוס בציפורי והשלישי בפסיפס בחמאם בבית שאן מופיעים פרחי כרמלית נאה. משערים שהפרח נבחר, אולי, בגלל היותו דומה לצלב ויצוין שגם הצלב האורתודוקסי הוא שווה-צלעות. נראה, אפוא, שהקשר של הכרמלית הנאה למסדר הכרמליטים אינו נכון למרות הפיתוי הרב ל"סיפור יפה". סביר לדעתו להניח שהשם העברי מקורו בכך שמעניקיו התכוונו לתפוצתו הרבה בכרמל. שם זה מופיע לראשונה במגדיר לצמחי הארץ שהופיע ב-1955. באזורים רחבים בארץ נפוץ פרח דומה לכרמלית נאה והוא ציפורנית מצרית. הציפורנית אינה ממשפחת המצליבים ולה חמישה עלי כותרת. מדיה וקבצים בנושא כרמלית נאה בוויקישיתוף כרמלית נאה, באתר NCBI (באנגלית) כרמלית נאה, באתר צמח השדה כרמלית נאה, באתר צמחיית ישראל וסביבתה כרמלית נאה, באתר Tropicos (באנגלית) כרמלית נאה, באתר GBIF (באנגלית) כרמלית נאה, באתר The Plant List (באנגלית) כרמלית נאה, באתר IPNI (באנגלית)
Winamp

Winamp (וינאמפ), היא תוכנת נגן מדיה מבית היוצר של Nullsoft. התוכנה תומכת בערכות נושא, מנגנת פורמטים רבים, וחופשית להורדה. במקור ניגנה התוכנה קובצי שמע בלבד, אך כיום היא תומכת גם בניגון קובצי וידאו. ב-20 בנובמבר 2013 הודיעה חברת אמריקה און ליין (AOL) כי פיתוח התוכנה הופסק ו-Winamp לא תהיה זמינה יותר להורדה ב-20 בדצמבר 2013. רבים ראו בהודעה זו את סופה של וינאמפ, אך מספר ימים לאחר הודעתה של AOL, חברות רבות החלו להתעניין ברכישת התוכנה, ובתחילת שנת 2014 רכשה את וינאמפ חברת Radionomy מבריסל. ינאמפ החלו להפיץ במאי 1997, ואף על פי שתמכה בפורמטים mp1,‏ mp2 ו-mp3 היא לא זכתה להצלחה. למרות יתרונותיה היא צברה פופולריות רק בגרסה 2, והפכה לאחת התוכנות המורדות ביותר למחשב האישי. הגרסה המשמעותית הבאה של וינאמפ - winamp3 (שם התוכנה בגרסה 3 נכתב ללא רווח בין השם למספר, כדי לציין בשם את הצירוף Winamp3). גרסה 3 של וינאמפ יצאה ב-9 באוגוסט 2002. היא נכתבה מחדש ולא התבססה על גרסותיה הקודמות של וינאמפ. גרסה 3 התבססה על שלד התוכנה ואסאבי, שהציעה גמישות רבה לתוכנה, והייתה עמוסה באפשרויות חדשות. עם זאת, רבים לא אהבו את התוכנה מכיוון שגזלה משאבי מערכת רבים. עקב כך העדיפו רבים להמשיך להשתמש בגרסה 2, שפיתוחה נמשך בעוד פיתוחה של גרסה 3 הופסק. משפחת Winamp 2 אוחדה עם Winamp3 בגרסה האחרונה של התוכנה, שנקראת גרסה 5.0, בין השאר עם התירוצים ש- 5=2+3 ו"הגרסה הזאת כל כך טובה, עד שדילגנו מספר!". הוחל בהפצתה של גרסה זו בדצמבר 2003. גרסה 5.0 התבססה ברובה על הקוד של גרסה 3, אך בעיות רבות בקוד המקור תוקנו ושופרה יכולת ניצול משאבי המערכת. Winamp 5.0 זמינה בשתי גרסאות - Standard ו- Pro. גרסת Standard היא חינמית, בעוד גרסת Pro היא גרסה בתשלום בעלת אפשרויות מתקדמות, בעיקר בתחומי הצריבה והריפינג. לווינאמפ יש מבחר גדול של ערכות נושא. בווינאמפ 3 הוכנסה לראשונה תמיכה בערכות נושא "גמישות": יוצרי ערכות הנושא זכו בה בגמישות רבה יותר בעיצובן. המגמה נמשכה, וגם בווינאמפ 5 נוספו אפשרויות ליוצרי ערכות הנושא. לווינאמפ יש ערכת פיתוח תוכנה שמאפשרת למתכנתים להוסיף תכונות משלהם לקוד התוכנה. התוספות יכולות להיות כלליות (לפונקציות בסיסיות), תוספות שמציגות אפקטים נראים לצד המוזיקה, ואף תוספות שמאפשרות תמיכה בפורמטים נוספים. תוספות רבות נמצאות באתר הרשמי של וינאמפ. לגרסה 5+ יש את התכונות הבאות: תומכת בקודקי ופורמטי אודיו רבים כגון: MIDI, MOD, MP1, MP2, MP3, Vorbis, WAV, WMA, Chiptunes תומכת בפורמטי וידאו רבים כגון: avi ,MPEG, NSV, WMV תומכת בתוספות שמאפשרות תמיכה בפורמטים נוספים, אפקטי קול, ואפקטים נראים אחרים. חלק מהתוספות מאפשרות הפעלת קבצים שיועדו לקונסולות ולשמוע את המוזיקה שבהם. הרבה מן התוספות ניתן להוריד באתר הרשמי של וינאמפ. תומכת גם בערכות הנושא הקלאסיות של וינאמפ 2, וגם בערכות הנושא היותר גמישות של וינאמפ 3 תומכת ברדיו אינטרנטי וגם בטלוויזיה אינטרנטית. תומכת בריפינג (העתקת מידע מדיסק למחשב) מתקליטורי מוזיקה לפורמט MP3 או AAC, האפשרות הזאת הורחבה בגרסה המקצועית (Pro). תומכת בצריבת מוזיקה לתקליטורים, גם אפשרות זאת הורחבה בגרסה המקצועית. תומכת באיפוד (בעזרת תוספת ייעודית). מדיה וקבצים בנושא Winamp בוויקישיתוף אתר האינטרנט הרשמי של Winamp (באנגלית) Winamp, ברשת החברתית פייסבוק Winamp, ברשת החברתית אקס (טוויטר)
שפיר (פירושונים)

האם התכוונתם ל... גאוגרפיה: שפיר – מושב באזור השפלה שפיר (אתר מקראי) – יישוב מקראי המוזכר בתנ"ך (מיכה, פרק א' 11) שפיר (עיר) – עיר חרדית הצפויה לקום בסמוך לקריית גת מועצה אזורית שפיר – מועצה אזורית בשפלה ביולוגיה ורפואה: שק שפיר – קרום המכיל בתוכו את העובר ואת הנוזל המקיף אותו - מי השפיר בדיקת מי שפיר – אבחון מומים בעובר במהלך ההריון, באמצעות שאיבת כמות קטנה של מי שפיר גידול שפיר – גידול שאיננו ממאיר בעלי שפיר עוברי – קבוצה של בעלי חוליות, הכוללת מחלקות שיש להן שק שפיר: יונקים, זוחלים, עופות אנשים ששם משפחתם שפיר (וריאנט של שם המשפחה שפירא): אילנה שפיר – אמנית פסיפס ישראלית אלדר שפיר – פרופסור לפסיכולוגיה אליהו דוד שפיר (א.ד. שפיר; שפירא) - סופר ומתרגם דב שפיר – מפקד שייטת 13 ודירקטור בחברת טבע הרצל שפיר – היה אלוף בצה"ל ומפכ"ל המשטרה חיים שפיר – סופר ואיש משחקים ישראל שפיר – טייס קרב ישראלי, אלוף הפלות נעמה שפיר – כדורסלנית ישראלית סתיו שפיר – פוליטיקאית ישראלית תובל שפיר – שחקן ישראלי אחר: שפיר הנדסה ותעשייה – חברה העוסקת בתחומי הנדסה אזרחית, תעשייה, ייזום ובנייה שפירא שפירו שפירים
נמל התעופה הבין-לאומי שארם א-שייח'

נמל התעופה הבינלאומי שארם א-שייח' (ערבית مطار شرم الشيخ الدولي) הוא נמל התעופה של העיר שארם א-שייח' בדרום חצי האי סיני. הנמל ממוקם במקום בו היה בעבר שדה אופיר, שדה תעופה אזרחי באופירה בעת שהייתה בשליטת ישראל. לאחר יישום הסכם השלום בין ישראל למצרים פונה נמל התעופה הישראלי ונמסר למצרים שמפעילה אותו כשדה תעופה אזרחי. הנמל מופעל על ידי ממשלת מצרים. בנמל שני בתי נתיבות והקמתו של טרמינל שלישי נמצאת בתכנון. היקף תנועת הנוסעים בנמל בשנת 2010 עמד על 8,693,990 נוסעים, ובשנת 2011 ירד ל-5,476,388 נוסעים בלבד. הנמל מדורג במקום השלישי במדינה מבחינת היקף תנועת הנוסעים, לאחר נמל התעופה הבינלאומי של קהיר ונמל התעופה הבינלאומי של ע'רדקה. ב-3 בינואר 2004 התרסקה טיסה 604 של פלאש איירליינס לתוך הים האדום מיד לאחר המראתה מהנמל. בתאונה נספו כל יושבי המטוס - 135 נוסעים ו-13 אנשי צוות. ב-17 באפריל 2022 החלו טיסות ישירות לכיוון העיר שארם א-שייח', מנתב"ג על ידי ארקיע, ישראייר ואל על באמצעות מותג הטיסות הזולות שלה סאן דור. וגם על ידי החברה המצרית אייר קיירו, זאת בעקבות חימום הסכם השלום בין ישראל למצרים. זהו היעד השני בטיסות הישירות בין ישראל ומצרים וזמן הטיסה המוערך הוא כשעה. מדיה וקבצים בנושא נמל התעופה הבין-לאומי שארם א-שייח' בוויקישיתוף אתר האינטרנט הרשמי של נמל התעופה הבין-לאומי שארם א-שייח' נתוני הנמל רועי רובינשטיין, דניאל סלאמה, אטילה שומפלבי, היציאה למצרים: טיסה ראשונה לשארם א-שייח ועומסים כבדים במעבר טאבה, באתר ynet, 17 באפריל 2022 ערך זה הוא קצרמר בנושא שדות תעופה ובנושא מצרים. אתם מוזמנים לתרום לוויקיפדיה ולהרחיב אותו.
דרך יפו

האם התכוונתם ל... רחוב יפו – מרחובותיה הראשיים של ירושלים המוביל משער יפו לכיוון הכללי של יפו דרך יפו (חיפה) – רחוב ראשי בחיפה והדרך שהובילה מהעיר ליפו דרך יפו-תל אביב (או בקיצור "דרך יפו") - רחוב ראשי בתל אביב המוביל ליפו, חלק מדרך יפו-שכם ההיסטורית, קטע ממנו קרוי כיום "רחוב אילת" יפו (פירושונים)
אינוורטאז

אינוורטאז (Invertase; שם סיסטמטי – beta – fructofuranosidase), הוא אנזים המזרז את ההידרוליזה של סוכרוז לגלוקוז ולפרוקטוז. הסוכרוז מורכב מגלוקוז ופרוקטוז ומצוי במרבית הצמחים. תפקיד האנזים בגוף הוא להפוך את הסוכרוז ל-D-Glucose ול-D-Fructose הנספגים בקלות במערכת הדם. בתעשייה הוא משמש בייצור ממתקים וסירופים. הסוכרוז אינו סוכר מחזר כיוון ששני הפחמנים האנומרים של הסוכרים קשורים זה לזה. עובדה זו מגינה עליו מפני הידרוליזה או חמצון על ידי אנזימים צמחיים. האנזים מופק בדרך כלל משמרים ובעיקר מ-Saccharomyces cerevisiae. מאחר שאינוורטאז קשור בחוזקה לדופן תא השמר, הוא צריך להיחשף קודם לאוטוליזיס, או שבירה אנזימטית של דופן התא לפני קבלת האנזים המסחרי. בצורתו המקובעת אינוורטאז משמש בעיקר לניסויים. מאחר שהאנזים המסיס מצוי במחיר זול, יש יתרון כלכלי מועט לשימוש חוזר באנזים זה. מאפייני האנזים: pH אופטימלי – 4.5 טמפרטורה אופטימלית – 55 מעלות צלזיוס מדיה וקבצים בנושא אינוורטאז בוויקישיתוף
Windows Media Player

Windows Media Player הוא נגן מדיה אשר יצרה חברת מיקרוסופט התומך בהשמעת מוזיקה וצפייה בקובצי וידאו מבית. התוכנה יצאה גם בגרסה המותאמת למערכות ההפעלה Pocket PC ו-Mac OS ודחקה את נגן RealPlayer מבכורתו, כאשר חברת מיקרוסופט הפיצה בחינם את הנגן במערכות ההפעלה שלה, כאשר חזרה על מודל הפעולה של הפצת דפדפן האינטרנט אינטרנט אקספלורר, שגם הוא דחק דפדפנים מתחרים. הנגן מנגן פורמטים רבים ושונים, בהם MP3, וגם קבצים בפורמטים של מיקרוסופט WMA‏ (Windows Media Audio) וקובצי וידאו WMV‏ (Windows Media Video). לנגן יש אפשרות לשמור מהתקליטור לדיסק הקשיח במחשב קובצי אודיו בפורמטים שונים כולל MP3, אך לא כברירת מחדל. Windows Media Player הוא גרסה חדשה לנגן המדיה המיושן "Media Player" שפעל על מערכות ההפעלה Windows 95 ו-Windows NT. ל-Windows Media Player, קיימים נגני מדיה מתחרים נוספים כמו: RealPlayer ,Winamp ,QuickTime ו-iTunes צירוף התוכנה למערכת ההפעלה חלונות עורר מחלוקות רבות בטענה כי הצירוף מדכא תחרות ומעודד מונופול של מיקרוסופט גם בתחום נגני המדיה. בשנת 2004, קיבלה חברת מיקרוסופט הוראה להפיץ באירופה ובקוריאה הדרומית גרסה של מערכת ההפעלה נטולת הנגן, אך מיקרוסופט בחרה להתעלם מההוראה ונקנסה על כך. נכון ל-2009, גרסת הנגן העדכנית היא 12 שמופצת כחלק ממערכות ההפעלה Windows 7 ו-Windows 8 ואינה זמינה למערכות הפעלה אחרות. החל מגרסה 10 ומעלה, הנגן אינו מסוגל לעבוד במערכות ההפעלה Windows 2000 ומטה. לנגן מספר מוצרים משלימים למשתמשים ולמתכנתים המופצים בחינם, והמאפשרים בין היתר קידוד של קובצי מדיה לפורמטים שונים, עבודה עם פורמטי המדיה של מיקרוסופט, ושידור חי של קובצי מדיה ברשת. מדיה וקבצים בנושא Windows Media Player בוויקישיתוף אתר האינטרנט הרשמי של Windows Media Player (באנגלית)